"እዚ ከባቢ ብብዝሒ ጫት ድፈርየሉ ቦታ ስለድኾነ፡ ከም መዝናነይ ኢለ ጫት ምቕሓም ጀምረ" ይብል ሳምሶን። ሳምሶም ኣብዚ ሕዚ እዋን፡ ብሓገዝ ስድርኡ ባጃጅ ገዚኡ ዋላ እኳ ስራሕ እንተጀመረ፡ ስራሕ ስኢኑ ዝጀመሮ ወልፊ ጫት ግና ሕዚ እውን ክገድፎ ኣይከኣለን፤ እዚ ወልፊ ንምግዳፍ ግና ባህጉ ልዑል እዩ። ኣብታ ከተማ ብዙሓት ስራሕ ዝሰኣኑ መናእሰይ ኣብ ወልፍን ዘይተደለየ ቦታን ከምዝውዕሉ ዝገልጽ ሳምሶን፡ መናእሰይ ተወዲቦም ክሰርሕሉ እንትደልዩ ዕድላት ልቓሕ ብስሉጥ ከምዘይረኽቡ ይገልፅ። "ኣብ ሱስ ክውዕል ድደሊ መንእሰይ የለይ፡ ስራሕ ስለድሰኣነ እዩ ኣብ'ዳ ጫት ድውዕልሎ" ይብል ሳምሶን። መናእሰይ እንተድኣ ዕድል ልቓሕ ረኺቦም፡ ንርእሶም ክቕይሩ ከምዘይጽገሙ ይገልጽ። ካብ ቢሮ ጉዳይ መናእሰይን ስፖርትን ወረዳ ራያ ዓዘቦ ዝረኸብናዮ ሓበሬታ ከምዘርእዮ፡ ኣብዚ ዓመት 10 ሽሕን 231 መናእሰይ እታ ወረዳ ስራሕ ኣልቦ እዮም። "ኣውፈርቲ ጉልበትና ይምዝምዙ" መንግስቲ ክልል ትግራይ፡ ካብ ዞባ ምዕራብ ቀፂሉ ንዞባ ደቡብ ትግራይ ከም 'ኮሪደር ልምዓት' ብምልላይ፡ ብርክት ዝበሉ ሰብ ሃፍቲ ንዋዮም ከውፍሩ ክሰርሕ ፀኒሑ'ዩ። በዚ ድማ፡ ኣብ ወረዳ ራያ ዓዘቦ ኣብ መስኖን ምርባሕ እንስሳን ዝተዋፈሩ 83 ሰብ ሃፍቲ ኣለዉ፤ ካብዚኦም እቶም ዝተወሰኑ ናይ ወፃኢ ሰብ ሃፍቲ እዮም። እዞም ትካላት፡ ኣብቲ ከባቢ ዕድል ስራሕ እኳ እንተፈጠሩ፡ ገለ መናእሰይ እቲ ኸባቢ ግን ካብዚ 'ወፍሪ' ተረባሕቲ ከምዘይኮኑ ይገልጹ። ሰራሕተኛታት ናይዞም ኣውፈርቲ ትካላት'ውን፤ ሃፍቲ እቲ ሕብረተሰብ ኣብ ዝኾነ መሬት እናፍረዩ፡ ምህርቲ ናብ ወጻኢ ሰደድ እናገበሩ ክንድ'ቲ ዘኻዕብትዎ ሃብቲ፡ ንሰራሕተኛታቶም እኹል መሃያ ኣይኸፍሉን ይብሉ። ሓደ ሽሙ ክግለጽ ዘይደለየ መንእሰይ፡ ልዕሊ ግቡእ ሰዓታት ከምዝሽቅሉን ግቡእ ክፍሊት ከምዘይረኽቡን ይዛረብ። "ሓደ ሰብ ሸሞንተ ሰዓት እዩ ክሰርሕ ዝግበኦ፡ ንሕና ግን 12 ሰዓት ናይ ንጉሆ ጀሚርና ክሳብ ሰለስተ ሰዓት ናይ ለይቲ ኢና ንሰርሕ። ኣብ መዓልቲ 14 ሰዓት እናሰራሕና 'ኦቨርታይም' ዝበሃል ክፍሊት የለይ" ይብል። ኣብቲ ከባቢ ዘለዉ ኣውፈርቲ ንሰራሕተኛታቶም ከምዝምዝምዙ ዝገልጽ እቲ መንእሰይ፡ ኣማራጺ ስለዘይብሎም ግን ኣብቶም ዝሰርሑሎም ትካላት ክጸንሑ ከምዝተገደዱ ይዛረብ። ስደት ትሕቲ ዕድመ ናብ ሃገራት ዓረብ ኣብ ከተማ መኾኒ ዘሎ ሸቕሊ ኣልቦነት ከምዘሎ ኾይኑ፡ ኣብ ገጠር ራያ ዓዘቦ እውን መናእሰይ ትምህርቶም ኣቋሪፆም፡ ናብ ሃገራት ዓረብ ብዘይሕጋዊ መንገዲ ከምዝስደዱ ነበርቲ ኣውጊዖምና። ኣይተ በርሀ (ሽሙ ዝተቐየረ) ኣብ ከተማ መኾኒ ናይ ባዕሉ ስራሕ እናሰርሐ እዩ ስድርኡ ዘመሓድር። ካብ ዘመሓድሮም ስድራ ብተወሳኺ ካብ ገጠር ንዝመፅአት ሰበይቱ ሓፍቱ እውን ክሳብ 10 ክፍሊ ኣምሂሩን ከምውላዱ ሓብሒብዋን እዩ። ናብ መሰናድኦ መእተዊ ነጥቢ ኣብ ዘይመፀላ ግዘ ግና፡ ከም ውሉድን ወላድን ዝፀንሐ ስድራዊ ፍቕሪ ኣይቀፀለን። ወለዲ እዛ ሰገን ካብ ገጠር መፂኦም፡ ናብ ዓዲ ዓረብ ክሰድዋ የሳልጡላ ከምዘለዉ ኣይተ በርሀ ይዛረብ። "ውፅኢት 10 ክፍሊ ከይመፀላ ምስተረፈ፡ ሹቕ ክኸፍተላ እሞ፡ ኣብዚ ኣብ ዓዳ ክትሰርሕ እየ ዝደልይ ነይረ። ስደት ዝበሃል ነገር ኣብ ኣሕዋተይ ክበፅሕ ኣይደልን ነይረ" ይብል በቲ ኣጋጣሚ እናሓዘነ። ወለዲ ኣብ ጎረባብቶም ብዝርእይዎ ለውጢ ተደፋፊኦም፡ ትሕቲ ዕድመ ደቆም ናብ ሃገራት ዓረብ ከምዝልእኹ ዝገለፀልና ኣይተ በርሀ፡ እቶም መናእሰይ'ውን ናብ ሃገራት ዓረብ ክኸዱ ድልየት ከምዘለዎም ይዛረብ። "ንስኻ ዓዲዓረብ ከይድኻ ሰሪሕኻ ዘይትመፅእ፡ ካብ መን ትንእስ?
